Help jou kind om hom teen 'n ontvoerder te verset - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind om hom teen 'n ontvoerder te verset
Help jou kind om hom teen 'n ontvoerder te verset
Woensdag, Julie 19th, 2017
Missing Children South Africa se nasionale gevallebeampte, Bianca van Aswegen, sê in hierdie land raak daar elke vyf ure 'n kind weg. "Dis belangrik om kinders te leer hoe om te voorkom dat hulle gegryp word, hoe om 'n potensiële kaper af te slaan en hoe om te ontsnap."
In enige potensiële ontvoering is daar geleenthede vir die kind om keuses te maak wat sy of haar lewe kan red, sê dr. Gail Gross, deskundige in menslike gedrag, ouerskap en opvoeding.
"Ontvoerders wen deur intimidasie en dit is dus baie belangrik dat jou kind 'n goeie selfbeeld en selfvertoue moet hê om hierdie moontlik lewensreddende tegnieke toe te pas," sê Gross. Oorweeg dit om hierdie tegnieke tuis, by die skool, saam met ander ouers en kinders te oefen.
Hoe meer kinders oefen, hoe sterker word hierdie tegnieke by hulle vasgelê en hoe veiliger en meer selfversekerd sal hulle voel om op te tree as die situasie opduik. Gross beveel die volgende sisteme en metodes aan:
Metodes om kaping te voorkom
Die Velcro-tegniek – maak soos Velcro: gryp en klou vas aan iets en moenie laat los nie. Gryp 'n boom, gryp 'n fiets, gryp 'n stoptekenpaal, gryp selfs 'n ander volwassene want 'n ander volwassene sal gewoonlik nie by 'n ontvoering betrokke wees nie. Dit maak dit moeiliker om 'n kind los te wikkel in 'n ontvoerpoging.
Skree "stop, vreemdeling!" so hard as jy kan ─ leer jou kind dat NIEMAND wat nie sy of haar pa, ma of vertroude versorger is hom of haar van die terrein af mag wegneem nie.
Windmeultegniek of swemtegniek ─ swaai die arms in die rondte om te voorkom dat die aanvaller 'n goeie greep kry. Dit kan maak dat die aanvaller sy arms net buite-om kry, wat 'n swakker posisie is om 'n kind vas te gryp.
Maak baie geraas ─ gee jou kind 'n fluitjie aan 'n halssnoer en leer die kind om die fluitjie te blaas as hy of sy in gevaar is. Slaan teen iets, skreeu en maak geraas om die aandag te trek van ander mense wat dalk kan help. 'n Groot lawaai kan 'n ontvoerder afskrik en deur beheer oor te neem, die bordjies verhang.
Metodes om uit 'n kar te ontsnap
As 'n ontvoerder dit wel op die een of ander manier regkry om 'n kind in 'n kar te kry, is daar gewoonlik 'n geleentheidsvenster van drie ure, sê Gross. "Dit is nie tipies van 'n ontvoerder om 'n kind onmiddellik seer te maak nie ─ daar is tyd om te ontsnap as die kind geleer het om nie paniekerig te raak nie en reaktief te wees." Dit help dus as die kind ontsnapmetodes soos die volgende ken:
Gaan vir die deur en probeer onmiddellik uitkom.
Moenie passief wees nie. In 'n kar met vier deure kan die kind in die agterste sitplek spring en gou die deur probeer oopmaak.
As die kind in die kattebak toegesluit is, moet hy in die hoeke van die kattebak kyk of daar dalk 'n opening is. As daar bekleedsel of matte is, moet hy dit probeer losskeur. Die agterligte se toebehore behoort in die hoeke te sit. Skop of stamp die agterlig uit. Dit behoort 'n gat te maak waardeur die kind kan waai om aandag te trek.
Gail Gross, 2013. Safety Tips to Help Avoid Child Abduction, Huffington Post, http://www.huffingtonpost.com/dr-gail-gross/safety-tips-to-help-avoid-child-abduction_b_3282779.html